Guliston shahrida Halima Xudoyberdiyeva nomidagi ona tili va adabiyoti fanini chuqur o‘qitishga ixtisoslashtirilgan maktab-internatni tashkil etish to‘g‘risida

Nodir iste’dodi, badiiy teran, lirik hamda falsafiy she’r va dostonlari, publitsistik asarlari bilan o‘zbek adabiyoti rivojiga ulkan hissa qo‘shgan O‘zbekiston xalq shoiri Halima Xudoyberdiyeva nomini abadiylashtirish, shoira izdoshlarini kashf etish va ularning o‘z iste’dodlarini keng namoyon qilishlari uchun zarur shart-sharoitlar yaratish maqsadida Vazirlar Mahkamasi qaror qiladi:
 1. Sirdaryo viloyati hokimligi, O‘zbekiston Respublikasi Xalq ta’limi vazirligi, O‘zbekiston Yozuvchilar uyushmasining Guliston shahrida Halima Xudoyberdiyeva nomidagi ona tili va adabiyoti fanini chuqur o‘qitishga ixtisoslashtirilgan maktab-internatni (keyingi o‘rinlarda maktab-internat deb ataladi) tashkil etish to‘g‘risidagi taklifi ma’qullansin.
 2. Sirdaryo viloyati hokimligi tomonidan maktab-internatni qurish uchun Guliston shahar I. Karimov ko‘chasi hududidan 1.1 ga yer maydoni ajratilganligi ma’lumot uchun qabul qilinsin.
 3. Belgilab qo‘yilsinki:
 maktab-internat O‘zbekiston Respublikasi Xalq ta’limi vazirligi tizimidagi davlat umumta’lim muassasasi hisoblanadi, O‘zbekiston Respublikasi Moliya vazirligi g‘aznachilik bo‘linmasida shaxsiy g‘azna hisobvarag‘iga, O‘zbekiston Respublikasi Davlat gerbi tasviri tushirilgan va o‘z nomi yozilgan muhrga, shtampga, blankalarga ega bo‘ladi;
 2019-2020 o‘quv yilida maktab-internatning 5-6-7-8-sinflariga hamda 2020-2021 o‘quv yilidan boshlab 5-sinfiga 30 nafardan o‘quvchi tanlov asosida qabul qilinadi;
 O‘zbekiston Respublikasi xalq ta’limi vaziriga maktab-internatning moddiy-texnik bazasi, imkoniyatlari, pedagog kadrlarning salohiyati va mavjud talab va ehtiyojdan kelib chiqqan holda keyingi yillarda o‘quvchilarni qabul qilish kvotalariga o‘zgartirishlar kiritish huquqi beriladi.
 4. O‘zbekiston Respublikasi Investitsiyalar va tashqi savdo vazirligi tegishli vazirlik va idoralar bilan birgalikda, tasdiqlangan loyiha-smeta hujjatlari asosida 2019-yilga mo‘ljallangan Investitsiya dasturiga 150 o‘rinli maktab-internat binosi va uning 100 o‘rinli yotoqxona binosini qurilish hamda jihozlash ishlarini qo‘shimcha ravishda kiritilishini ta’minlasin.
 5. O‘zbekiston Respublikasi Xalq ta’limi vazirligi:
 O‘zbekiston Respublikasi Qurilish vazirligi va Sirdaryo viloyati hokimligi bilan birgalikda maktab-internatning qurilish ishlari bo‘yicha loyiha-smeta hujjatlari jihozlarning texnik parametrlarini qo‘llagan holda ishlab chiqilishini va vakolatli ekspertiza organlari tomonidan belgilangan tartibda ko‘rib chiqilishini ta’minlasin;
 Sirdaryo viloyati hokimligi bilan birgalikda maktab-internatning moddiy-texnika bazasini mustahkamlash maqsadida yotoqxona, oshxona, kutubxona, faollar zali va o‘quv-laboratoriya jihozlari hamda kompyuter texnikasi, o‘quv-metodik majmualar, o‘qituvchilar uchun metodik qo‘llanmalar va badiiy adabiyotlar bilan ta’minlash choralarini ko‘rsin;
 uch oy muddatda maktab-internatning ustavi tasdiqlanishini va belgilangan tartibda davlat ro‘yxatidan o‘tkazilishini ta’minlasin.
 6. Maktab-internatning bino va inshootlarini qurish bo‘yicha:
 Sirdaryo viloyati hokimligining “Yagona buyurtmachi xizmati” injiniring kompaniyasi — buyurtmachi etib belgilansin;
 bosh loyiha va bosh pudratchi tashkilot belgilangan tartibda tender (tanlov) savdolari natijasida aniqlansin.
 7. O‘zbekiston Respublikasi Moliya vazirligi:
 asoslangan hisob-kitoblar va tasdiqlangan loyiha-smeta hujjatlariga asosan O‘zbekiston Respublikasining 2019-yilga mo‘ljallangan Investitsiya dasturiga qo‘shimcha ravishda kiritiladigan maktab-internatning loyiha-smeta hujjatlarini ishlab chiqish, maktab-internatning 150 o‘rinli o‘quv binosini hamda 100 o‘rinli yotoqxona binosini qurish ishlarini boshlash uchun respublika budjetining qo‘shimcha manbalari hisobidan mablag‘ ajratish choralarini ko‘rsin;
 2019-2020 o‘quv yilidan boshlab O‘zbekiston Respublikasi Davlat budjeti parametrlarida “Ta’lim” sohasiga ajratilgan mablag‘lar doirasida maktab-internatning ta’minoti uchun zarur mablag‘larni nazarda tutsin.
 8. O‘zbekiston Respublikasi Oliy va o‘rta maxsus ta’lim vazirligi Xalq ta’limi vazirligi bilan birgalikda maktab-internatga 2019-2020 o‘quv yilidan boshlab oliy ta’lim muassasalarining o‘zbek tili va adabiyoti fakultetlarini tamomlagan iqtidorli pedagog-kadrlarni jalb etishni ta’minlasin. 
 9. O‘zbekiston Respublikasi Xalq ta’limi vazirligi O‘zbekiston Yozuvchilar uyushmasi bilan birgalikda maktab-internatga iqtidorli o‘quvchilarni saralab olish maqsadida ona tili va adabiyot fanlaridan ijodiy tanlov va Vazirlar Mahkamasi huzuridagi Davlat test markazi bilan birgalikda ona tili va adabiyot hamda chet tili fanlaridan test sinovi va psixologik-pedagogik diagnostika o‘tkazsin.
 10. Mazkur qarorning bajarilishini nazorat qilish O‘zbekiston Respublikasi Bosh vazirining ijtimoiy rivojlantirish masalalari bo‘yicha o‘rinbosari A.A. Abduxakimov, O‘zbekiston Respublikasi xalq ta’limi vaziri Sh.X. Shermatov va Sirdaryo viloyati hokimi G‘.G‘. Mirzayev zimmasiga yuklansin.